Polisie skaal die soektog na Maddie McCann af
JY LEES NOU Polisie skaal die soektog na Maddie McCann af
Scotland Yard skaal sy ondersoek drasties af na die verdwyning in 2007 van die Britse kleuter Madeleine McCann tydens 'n gesinsvakansie in Portugal.
Die getal polisiebeamptes wat aan die saak werk, is van 29 tot net vier verminder, maar die ouers van die dogtertjie, wat byna vier jaar oud was toe sy verdwyn het, sê hulle "hoop dat sy nog gevind sal word".
Madeleine het in Mei 2007 uit haar kamer in die kusoord Praia da Luz, in die suide van Portugal, verdwyn terwyl haar ouers daar naby saam met vriende aandete geniet het. Dit het een van die grootste soektogte in sy soort in die afgelope paar jaar aan die gang gesit.
Niemand is ooit aangekla weens haar verdwyning nie, ten spyte daarvan dat daar 'n menigte verdagtes was, sowel as vele teorieë oor wat gebeur het.
"Ons het steeds baie besliste lyne om op te volg; daarom het ons 'n toegewyde span beamptes wat aan die saak werk," het Mark Rowley, assistent-kommissaris van die Metropolitaanse Polisie, Woensdag in 'n verklaring gesê.
"Die polisie in Portugal bly die hoofondersoekers en ons span sal voortgaan om hulle in hul ondersoek te steun."
Hy het bygevoeg dat die polisie in Portugal "ten volle toegewy" is aan die ondersoek.
Madeleine se ouers, Kate en Gerry, is in die verslag aangehaal waar hulle verklaar het hulle glo dat die ondersoek om hul dogter te vind "beduidend gevorder" het.
"Hoewel ons nie weet wat met Madeleine gebeur het nie, is ons vol hoop dat, gegewe die voortgesette beloop van die ondersoek, sy gevind sal word," het hulle bygevoeg.